कोटा. भाजपा विधायक भवानीसिंह राजावत अपने बयानों को लेकर हमेशा चर्चा में रहते हैं। यहां तक कि वे अपनी ही सरकार के खिलाफ बोलने से भी नहीं चूकते। कई बार उनके बयानों को लेकर विवाद भी हो चुका है, लेकिन राजावत का कहना है कि मेरे लिए जनता की आवाज महत्वपूर्ण है। जनप्रतिनिधि होने के नाते अपना धर्म निभाता हूं। सरकार या किसी नेता को इसके अन्यथा नहीं लेना चाहिए।
वे पिछले दिनों कोटा एयरपोर्ट को झालावाड़ ले जाने के मुख्यमंत्री के प्रयासों पर भी बोलने से नहीं चूके थे, वहीं कोटा में दो जुलाई-16 को स्टेडियम में हुए कार्यक्रम के दौरान मुख्यमंत्री वसुंधरा राजे के सामने ही राजनीतिक कटाक्ष कर चुके हैं। तब विधायक प्रहलाद गुंजल के कार्यक्रम में उनके ऊपर ही कटाक्ष किया था कि भीड़ जुटाकर कोई यह सोच ले कि मंत्री बन जाएगा तो गलत है। इसी प्रकार पिछले दिनों विधायक चंद्रकांता के साथ पुलिस की मारपीट प्रकरण की जांच करने आए प्रदेश अध्यक्ष अशोक परनामी के सामने रिटायर्ड एएसपी की गर्दन मरोड़ने की बात कह चुके हैं। रविवार को पासपोर्ट सेवा केंद्र के उद्घाटन समारोह में उन्होंने कहा था कि नेताओं के विमानों को कोटा एयरपोर्ट पर नहीं उतरने देंगे, चाहे प्रधानमंत्री का ही क्यों न हो।
नोटबंदी से लेकर शराबबंदी तक हर फैसले पर उठा चुके सवाल
नोटबंदी के फैसले के बाद भी राजावत का एक वीडियो वायरल हुआ था जिसमें वे कहते दिख रहे थे कि अडानी और अंबानी को नोटबंदी का पहले से ही पता था।
अगस्त, 2011 : विधानसभा में सत्ता पक्ष की तरफ चप्पल फेंकने का आरोप, एक साल के लिए सदन से निलंबित हुए।
अगस्त, 2013 : अजय आहूजा नगर में अतिक्रमण हटाने गए यूआईटी के तहसीलदार को थप्पड़ मार दिया। इसमें एफआईआर भी दर्ज हुई।
अप्रैल, 2015 : गेहूं के सैंपल फेल करने से गुस्साए और एफसीआई के केंद्र पर पहुंचकर निरीक्षक से कान पकड़वाकर माफी मंगवाई।
मई, 2015 : जलदाय अधिकारियों के साथ बैठक में डीसीएम क्षेत्र में पानी की कम सप्लाई व नए कोटा में अधिक सप्लाई के मामले में कहा कि यदि डीसीएम क्षेत्र के लिए पानी की पाइप लाइनों के वाल्व बंद किए तो मैं जलदाय अधिकारियों के हार्ट के वाल्व बंद कर दूंगा।
जून, 2015 : हेलमेट लगाने वाले मूर्ख, इसकी अनिवार्यता नहीं होनी चाहिए।
जून, 2015 : पुलिस की वर्कशॉप में कहा, मैं हेलमेट का घोर विरोधी, इससे बाल उड़ते हैं, व्यवहार भी खराब होता है, इसके फायदे कम और नुकसान ज्यादा।
अप्रैल, 2015 : संविधान बनाने में चूक हुई, बहुत पहले ही भारत को हिंदू राष्ट्र घोषित कर देना चाहिए था।
मई, 2016 : शराब सोमरस है, हमारे पूजनीय देवताओं ने मदिरापान किया है तो आम आदमी के पीने पर रोक क्यों?
मई, 2016 : कोटा में प्रिंस हत्याकांड के बाद बोले-बिहारियों के कारण बढ़ रहा क्राइम, इन्हें निकालना होगा।
सितंबर, 2016 : आबादी में आने वाले मगरमच्छों को नदी में मत डालो, गोली मार दो।
दिसंबर, 2016 : एक वीडियो वायरल हुआ, जिसमें वे निकाय चुनाव के दौरान एक जगह संबोधित करते हुए वोटरों को धमकाते हैं कि बीजेपी उम्मीदवारों को वोट नहीं दिया तो घर खाली करा दूंगा।
फरवरी 2017: प्रदेशाध्यक्ष अशोक परनामी के सामने बोले-मेरे सामने कार्यकर्ता को पीटने वाले पुलिस अधिकारी की मैं गर्दन मरोड़ देता।
मोदी हमें तो जानते नहीं, बिरला को जानते हैं
राजावत बाेले कि पासपोर्ट सेवा केंद्र के कार्यक्रम में उन्होंने जनभावना के अनुरूप बात कही है। मुझे तो प्रधानमंत्री जानते नहीं, सांसद बिरला को तो वे नाम लेकर पुकारते हैं, तो फिर वे इसका फायदा क्यों नहीं उठाते, कोटा के हित में बोलें। मैं उनसे सरकार के खिलाफ काम करने के लिए नहीं कह रहा, लेकिन वे प्रधानमंत्री को एयरपोर्ट की बात तो बताएं। मैंने यही कहा था कि प्रधानमंत्री का विमान भी रोको, इसका मतलब उन्हें अहसास करवाओ कि कोटा को एयरपोर्ट की जरूरत है।
मैं जनता की आवाज दबा नहीं सकता : राजावत
लाडपुर के विधायक भवानी सिंह राजावत ने कहा कि मैं अपना धर्म निभा रहा हूं। सरकार ने काम खूब किए। मेरी कोई नाराजगी भी नहीं है, लेकिन कई काम नहीं होने पर इस बारे में बोलना भी पड़ता है। विधानसभा में अभी अपने क्षेत्र की पानी की समस्या उठाई है। इस समस्या के लिए कांग्रेस सरकार तो जिम्मेदार है ही हमारी सरकार भी जिम्मेदार है। मैं पार्टी के लिए सिर कटा सकता हूं, लेकिन जनता की आवाज को दबा नहीं सकता, इसके लिए पार्टी चाहे मुझे कोई भी सजा दे, मंजूर है।
hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva